Kwalata-grondbesetters vinnig gestuitDie toneel Vrydag (10 Junie 2016) in die Dinokeng-wildsreservaat. Foto: Verskaf Die wildsreservaat noord van Pretoria sukkel al sedert Woensdag met inwoners van die nabygeleë Refilwe-gemeenskap wat probeer om plakkershutte op die private grond op te rig. Maroela Media het vroeër berig die plakkers het reeds ŉ gedeelte van die heining om die reservaat afgebreek en verwyder, asook die stuk grond “skoongemaak” om daar te begin bou. Riaan Olivier, hoof van die plaaslike gemeenskapspolisiëringsforum (GPF), het vroeër aan Maroela Media gesê hulle het die hele week berigte ontvang dat die besetters van plan is om Sondagaand hul huise op die grond te begin oprig. Hy het egter Maandag gesê van die besetters wat wel probeer het om hierdie plan uit te voer, is vinnig deur die polisie stopgesit. “Daar het mense hier aangekom met hul sinkplate en ander goed en begin om hul huise op te rig, maar die polisie was blitsig daar en het hulle van die grond verwyder. Daar is ook beslag gelê op van die besetters se boumateriaal wat hulle saamgebring het,” het Olivier gesê. Hy het gesê teen Maandagmiddag was dit stil op die grond waar die plakkers verlede week gewerskaf het, maar daar was enkele polisiebeamptes steeds op die toneel om die situasie te monitor. “Dit kan dalk weens die reënweer wees dat hulle nie vandag weer probeer het om hul huise op te rig nie, so ons sal maar kyk hoe dit van hier af gaan. ŉ Hofinterdik is bekom wat lui dat enige persoon wat onwettig die grond betree onmiddellik in hegtenis geneem sal word. Die polisie is dus op ŉ gereedheidsgrondslag indien dit gebeur.” Olivier het weer eens bevestig dat die koninklike Kekana-familie van die Kekana Amandebele-stam hulself gedistansieer het van die grondbesetters se bewerings dat die grond beset word omdat dit aan die Amandebele-stam behoort. “Die Kekana-familie het gesê hulle het wel grondeise ingedien, maar hierdie grond wat in die Dinokeng-reservaat geëis word, vorm nie deel daarvan nie. Die familie het gesê hulle sal ook ŉ persverklaring uitreik om dit te bevestig,” het hy gesê. Konst. Herman Moremi, woordvoerder van die polisie, het bevestig dat daar Maandag geen onrus in die gebied was nie en het gesê die polisie sal op die toneel bly om die situasie te monitor. Lees alle vorige berigte oor die Kwalata-grondbesetting op Maroela Media.